ΓΡΑΠΤΗ ΕΡΩΤΗΣΗ E-0897/98

υποβολή: Daniela Raschhofer (NI) προς την Επιτροπή

(26 Μαρτίου 1998)

Θέμα: Τηλεφωνικά τέλη

Η Αυστρία έχει σε σύγκριση με τις άλλες χώρες της ΕΕ τα υψηλότερα τηλεφωνικά τέλη. Μέχρι σήμερα η εταιρία Österreichische Post und Telekom AG ήταν ο μοναδικός φορέας παροχής υπηρεσιών στον τομέα της σταθερής τηλεφωνίας. Η Επιτροπή περατώνει αυτόν τον καιρό την έρευνα των τηλεφωνικών τελών στα κράτη μέλη. Εν προκειμένω, αποδίδεται ιδιαίτερη σημασία όσον αφορά τα τέλη σύνδεσης μεταξύ σταθερών και κινητών τηλεφώνων (interconnection).

1. Θα επανεξεταστούν κατά την έρευνα και οι δομές τιμολόγησης εκτός από τις "συνδέσεις interconnection";

2. Ποιά μέτρα μπορεί και θα λάβει η Επιτροπή, εφόσον διαπιστώσει στρέβλωση του ανταγωνισμού;

3. Πώς αξιολογεί η Επιτροπή την επίπτωση στην οικονομική ανάπτυξη και ανταγωνιστικότητα, όταν τα τηλεφωνικά τέλη για συνδιαλέξεις εντός της Κοινότητας είναι υψηλότερα αυτών με τις ΗΠΑ;

Απάντηση του κ.Van Miert εξ ονόματος της Επιτροπής

(5 Μαΐου 1998)

1. Στο πλαίσιο της τρίτης έκθεσης σχετικά με την εφαρμογή της δέσμης των κανονιστικών ρυθμίσεων για τις τηλεπικοινωνίες, της 25ης Φεβρουαρίου 1998(1), η Επιτροπή εξέτασε όχι μόνο την κατάσταση όσον αφορά τη μεταφορά των κοινοτικών οδηγιών ελευθέρωσης και εναρμόνισης, αλλά επίσης και έναν ορισμένο αριθμό οικονομικών δεικτών. Το παράρτημα ΙΙΙ αυτής της έκθεσης περιλαμβάνει λεπτομερείς πίνακες για κάθε κράτος μέλος, όπου αναφέρονται, μεταξύ άλλων, οι τιμές που απαιτούν για τις υπηρεσίες τους οι υφιστάμενες επιχειρήσεις, καθώς και το επίπεδο των τελών διασύνδεσης για τηλεφωνικές συνδιαλέξεις ανάμεσα σε ένα δίκτυο σταθερής και ένα δίκτυο κινητής τηλεφωνίας.

Ειδικότερα, στη σύστασή της τής 8ης Ιανουαρίου 1998 για τη διασύνδεση στο πλαίσιο μιας ελεύθερης αγοράς τηλεπικοινωνιών,(2) η Επιτροπή όρισε τα ακόλουθα τέλη διασύνδεσης "βέλτιστης τρέχουσας πρακτικής": 0,6 με 1,0 ECU/100 ανά λεπτό για διασύνδεση απλής διέλευσης σε τοπικό επίπεδο,0,9 με 1,8 ECU/100 ανά λεπτό για διασύνδεση απλής διέλευσης σε μητροπολιτικό επίπεδο, 1,5 με 2,6 ECU/100 για διασύνδεση διπλής διέλευσης σε εθνικό επίπεδο. Αυτές οι τιμές αναφέρονται σε απολήξεις κλήσεων σε σταθερά δίκτυά κατά τις ώρες αιχμής. Οι χρεώσεις κλήσης περιλαμβάνονται όπου ισχύουν, αλλά εξαιρούνται άλλες χρεώσεις που δεν αφορούν την κίνηση.

2. Η περίπτωση που τα τέλη διασύνδεσης δεν συμπίπτουν με το αντίστοιχο κόστος θα μπορούσε να αποτελέσει απόδειξη υπερβολικής τιμολόγησης κατά παράβαση του άρθρου 86 της συνθήκης ΕΚ. Για τον λόγο αυτό η Επιτροπή εξετάζει τα τέλη διασύνδεσης βάσει της "βέλτιστης τρέχουσας πρακτικής" που αναφέρθηκε παραπάνω, προκειμένου να αξιολογήσει τους λόγους για τους οποίους θα κινούσε, ενδεχομένως αυταπάγγελτα, διαδικασίες κατά των υφισταμένων επιχειρήσεων.

Εν τούτοις, η ρύθμιση τιμών εμπίπτει στην αρμοδιότητα της εθνικής νομοθεσίας, όπως θεσπίζεται στην παράγραφο 3, πρώτο εδάφιο, του παραρτήματος της οδηγίας 90/387/ΕΟΚ του Συμβουλίου της 28ης Ιουνίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής δικτύου τηλεπικοινωνιών(3), όπως τροποποιείται από την οδηγία 97/51/ΕΚ του Κοινοβουλίου και του Συμβουλίου της 6ης Οκτωβρίου 1997(4). Για τον λόγο αυτό, η Επιτροπή δεν θα παρέμβει στην περίπτωση που οι χρώσεις διασύνδεσης βρίσκονται λίγο μόνο πιο πάνω από τη "βέλτιστη τρέχουσα πρακτική" ή στην περίπτωση που η εθνική κανονιστική αρχή ερευνάει την υπόθεση. Παρά το γεγονός ότι η οδηγία 97/33/ΕΚ του Ευρωπαϊκού Κοινοβουλίου και του Συμβουλίου της 30ης Ιουνίου 1997 για τη διασύνδεση στις τηλεπικοινωνίες(5) υποχρεώνει τις επιχειρήσεις που διαθέτουν σημαντική δύναμη στην αγορά να τηρούν την αρχή του προσανατολισμού του κόστους, πρέπει-προκειμένου να κριθεί ως υπερβολική μία αποζημίωση βάσει του κοινοτικού δικαίου περί ανταγωνισμού-να υφίσταται σημαντική απόκλιση μεταξύ τιμών και κόστους ή μεταξύ ανταγωνιστικών αγορών.

Όσον αφορά τα τέλη διασύνδεσης μεταξύ σταθερών και κινητών δικτύων, στις 20 Ιανουαρίου 1998 η Επιτροπή κίνησε διαδικασίες κατά υφισταμένων επιχειρήσεων σε όλα τα κράτη μέλη, κατόπιν δικής της πρωτοβουλίας. Απεστάλησαν αιτήσεις πληροφοριών και οι απαντήσεις που ελήφθησαν προς το παρόν αξιολογούνται. Σχετικά με τα τέλη διασύνδεσης μεταξύ σταθερών δικτύων, η Επιτροπή, κατόπιν δικής της πρωτοβουλίας, κίνησε διαδικασίες κατά υφισταμένων φορέων στην Ιρλανδία και Πορτογαλία και επίσης απέστειλε αιτήσεις για παροχή πληροφοριών.

3. Η όλη διαδικασία απελευθέρωσης στον τηλεπικοινωνιακό τομέα στοχεύει στη δημιουργία εντονότερου ανταγωνισμού που θα αποβεί τόσο προς όφελος των επιχειρήσεων όσο και των καταναλωτών, στο πλαίσιο μίας συνεχιζόμενης παγκοσμιοποίησης της αγοράς. Το κόστος των υπηρεσιών πληροφόρησης αποτελεί ουσιαστικό στοιχείο σε αυτό το πλαίσιο. Η τρίτη έκθεση που αναφέρθηκε παραπάνω υποδεικνύει σαφώς ότι η απελευθέρωση έχει ήδη οδηγήσει σε μείωση των τιμών στις τηλεπικοινωνιακές υπηρεσίες και ότι η διαδικασία αυτή αναμένεται να συνεχιστεί και τα επόμενα χρόνια.

(1) COM(98)80 τελικό.

(2) ΕΕ αριθ L 73 της 12. 3.1998.

(3) ΕΕ αριθ L 192 της 24. 7.1990.

(4) ΕΕ αριθ L 295 της 29.10.1997.

(5) 5 ΕΕ αριθ L 199 της 26.7.1997.